آنام دا- آللاه سیزین ده اؤلنلریزه رحمت ائلهسین- ائله منیم کیمیقونشوباز ایدی. یای- یاز، قیش- پاییز وئجینه دئییلدی. ایکیندی چاغی ساماواری شاق- شاق شاققیلداردی. قونشولار قیریخ قوشون کیمیبیربهبیر گلیب أذان آللاه- أکبر دئییلهنهجان واختلارینی بیزده سوْواردیلار. بیر گون قاپی- قونشودان خبر اولماسایدی، آنام دئیردی: «گئنه بویون نالچهیرلرین عاشورا آخشامیدی!» سونرا ساماوار باشیندا قالیب قارالمیش چایی آرمودی ایستیکانلارا سوزوب، مژمئیینی ایتهلردی اوتاغین اورتاسینا، قونشولارین جؤورونو بیز چکردیک. گؤیلوموز اولماسایدی بئله، «ایچمیرم» دئیه بیلمزدیک. جورأتیمیزهاردایدی سوروشاق آبا، «نالچهیرلر» یانی نمنه؟ انقلاب گونلری او کوچهنی اوْدلاییب، قادینلارینی اوردان قوْواندان سونرا باشا دوشدوم کی تبریزین نجیبخاناسی ایمیش. هر دؤنه آنامین سؤزو یادیما دوشنده اؤز- اؤزومه دئییرم: «رحمتلیغین قیزی، سؤزوم یوخ کی یئر- یورد، مال- دؤولت عوضینه اوشاخلاریوا بیر خزینه سؤز میراث قویوب گئتدین، آمما یئر قورتولموشدو ائویمیزین سسسیز- ساکیت ایکیندی چاغلارینی نجیبخانانین عاشورا گونونون آخشامینا اوخشاداسان؟…»
اؤز آرامیزدی، بو قدیم آداملار دا چوخ أنایین ایمیشلرها… یاشاییشین هر اوزونو یارپاق دولماسی کیمیمثللر، متللر، کینایهلر ایچینه بوکوب أطراف آداملار تیکه توتارمیشلار. آمما دوغرودان دا بویون چهارِ غربی لاپ ائله نالچهیرلرین عاشورا آخشامینا تایدی.
سحر یوخودان دوراندان ایندییهجن اوْن دهفهدن چوخدو کی گئدیب قاپینین گؤزوندن باخمیشام. نه ایزی وار، نه توْزو. سس- صداسی خیپ یاتیب. بوراجان نه سو سسی قولاغیما دهییب، نه موسیقی سسی، نه ده تووالتینینهاواکئش تیریلتیسی. کئچن گئجه هئچ تووالته ده گئتمهییب. عادتیدیر گئجه یاریلاری بیردؤنه توووالته گئدیب، منیم قوش یوخومو باشیمدان اوچوردار. قانیمدا دئییل هر ایشه باش اوزالدیم، یوخسا ایستهسم قولاغیمیدیوارا دایاییب، سحرلر اوزونه نئچه اوْووج سو چیرپماسینی، دیش فیرچاسینین سسینی بئله ائشیده بیللم.
گئجه یاریلاری تووالته گئدندههاواکئشی ایشلتمیر کی تیریلتیسی آپارتومانا دولماسین، آمما خبری یوخدو کی قارین- باغیرساغینین تیریلتیسی یاتاق اوتاغیمین دیوارینی تیترهدیر.هانی او قدیم حیطلر… تووالت حیطین لاپ دیبینده اولاردی. تووالتده آدامیقارقا – قَجیر کیمیداغیتسایدیلار دا، ائو ایچیندهکیلرین خبری اولمازدی. ایندی بیول بو دار- دودهنک آپارتومانلاردا نه گل وار، نه گئت. نه سلام وار، نه علیک. آمما قونشو قونشونون جوجه باسدیرماسینین سسینی بئله ائشیدیر.
دئییرم ائوین تیکیلمهسین، نه خبریندی ایکی گوندن بیر، ایکی کوْل ساریمساقلا بیر قوجاق ایسپاناخ آلیرسان! نه بیلیم، بلکه ده أت- تویوغو تحریم ائلهین وئجیین، مئجیینلردندی . اولارهاااا. آپارتوماننیشینلیک آدامین باشینا هر اویون گتیرر. هله آپارتوماننیشینلیک بیر یانا، کهلیک باشینی قارا سوخان کیمی، آدام باشینی رنگ به رنگ کیتابلارین ایچینه سوخوب، دؤورهدن خبری اولماسا، ائله بئله اولار. دئییرم آخی یازیق بئچارا، گؤزوو آچ دونیایا باخ، نئینیرسن بو قدر کیتابی؟ یقین او کیتابلاردی کی بئینینی خارابلاییب، أت- تویوق عوضینه ایسپاناخ- لوبیا ایله قارنینی دوْیورو.
خالقین ائوینه قوجاق- قوجاق ائو أشیاسی، دؤشهنک، قوطو- قوطو قاب- قاجاق داشییاندا، چهارِ غربییه ده مئیوه قوطولاریندا کیتاب داشیدیلار. اوْن قوطوسونو اؤزوم قاپینین گؤزوندن سایدیم. هله ائوینه داشیدیقلاری بس دئییل دؤرد قوطوسونو دا دام یولونا قویوب. من خالقین ایشینه بورنومو سوخان دئییلمها، آمما ایکی گون قاباق چهارِ غربی ائودن ائشییه چیخجاق، دام یوْلونا ایشیم دوشدو. گؤز اوجو قوطولارین ایچیندهکی کیتابلارا باخدیم. یالاندان فایدا یوخ، حتی بیر ایکیسینی ده واراقلادیم. آمما منیم کاریما گلن بیر کیتاب یوخ ایدی.
بیر آیدی ماهانا آختاریرام اونو دانیشیغا توتوب، جیکک- بؤرکوندن باش آچیم. آمما قویروق أله وئرمیر کی وئرمیر. دئییرم آخی اونون قونشولوق دهبیندن باشی چیخمیر، منیم أدبیمه نه گلیب؟! گون اولوب بیر ایکی ساعات پنجرهدن کوچهنی گودموشم بلکه ائشیهدن گلنده اونونلا بیر ایکی کلمه دانیشیب، قونشولوق دئینیمییئرینه گتیریم. بونونلا بئله ایستهمهمیشم اؤزومو سیندیریم. اونا گؤره ماهانا ایله قاپینی آچیب، باشماق یئرینی قوردالامیشام، بلکه تانیش اولماغیمیزا بیر امکان یاراندی. او ایسه همیشه ألینده موبایل پیللهلردن یوخاری قالخیب، باشیله سلام وئریب، موبایل ایله دانیشا- دانیشا ائوینه کئچمیشدی. هردن بیریسیله دوغرودان دانیشماغینا دا شک ائلیرم. دئییرم بس من باشماق یئرینده قوردالانان کیمیاو دا منیمله دانیشماماق اوچون موبایل ایله دانیشماغی ماهانا ائلیر.
نامردین قیزی آدام دئییل کی، ساعاتدی ائله بیل. هر ایشی واختی واختیندادی. سحر یئددی ده یوخودان خورتداییر. سککیزده موسیقی سسی قالخیر. آدیم کیمیأمینم چای- چؤرهیینی موسیقیله یئییب، ایچیر. بیلمیرم او سئگاه سیزیلتیسیله نئجه ایشتاهاسی کور اولمور. منجه موسیقی کی چالدیرمادی، آدامیاختیارسیز یئریندن قالدیریب گؤبک آتدیرمادی، موسیقی دئییل کی، زیریلتیدی، سیزیلتیدی. قادام بئله موسیقییه!
ساعات دوققوزدا سس بیردن- بیره خیپ یاتیر. دوققوزدان اویانا منی هؤوشنه باسیر. قانیمدا فضوللوق یوخدوها، آنجاق بیر قونشو حؤکمونده او ائوده نهلر کئچدییینی، اونلارین یاخچی- یامانینی بیلمهلییم یا یوخ؟ گوناوْرتایاجان قاپییا آیاق دؤیوب، قولاقلاریمیشوشلورم بلکه چهارِ غربیدن بیر سس گلسین. او قدر قاپینین گؤزندن باخیرام کی گؤزوم سولانیر. منه دئین یوخدو سن کی اونون ساعاتلارینی یادداشیوا تاپشیریبسان داها نییه یومورتان ترسه دوشور؟ نئیلهییم، اونسوز نه ایشیم اوْلا بیلر؟… بیر گون بازارلیق ائلیرم، هفتهباشیناجان کئچینیرم. بیر گون پیشیریرم، اوچ گون یئییرم. و ایللا منیم نه وئجیمهدی خالقین یاشاییشینا باش اوزالدیم.
گوناوْرتادان بیر ساعات کئچمیش چهارِ غربیدن قاب- قاجاق سسی، یئمک اییسی قالخیر. من ایسه بورنوم ایی چکه- چکه اؤز یانیمدا اونون نه پیشیردییینی تخمین وورورام. گوناوْرتادان اوچ ساعات او یانا گئنه تووالتینهاواکئشینین سسی قالخیر…
دوغرودان نییه بویون چهار غربینین سسی چیخمیر؟ گؤرهسن باشینا بیر اویون گلیب؟ بلکه ییخیلیب باشی بیر یئره دهییب هوشو باشیندان چیخیب؟ آمما ییخیلسا تاپپیلتیسینین سسینی ائشیدهرم دااا. بلکه یاتدیق یئرده اؤلوب؟ اؤلوب ائلهسه کیمه خبر وئرمهلییم؟ کیمیوار کی؟ داشیناندان بویانا میلچک ده قاپیسیندا اوچماییب. هئچ آدینی دا بیلمیرمهاندا قالسین قوْهوم- طایفاسیندان خبریم اولسون!… دئییرم دوروم گئدیم قاپیسینی دؤیوم. یاخچی، قاپینی اوزومه آچسا نه دئییم؟ دئییم آدینی بیلمهدیییم قونشو، سس- صدان یوخدو، گلدیم گؤرم اؤلوبسن یا قالیسان؟ دئمز منیم اؤلوب قالدیغیمدان سنه نه فضول خانیم؟
بلکه من کار اولموشام چهار غربینین سسینی ائشیتمیرم!؟ قیناما، اولارهاااا
۱۷/۲/۹۶
قایناق:
http://ishiq.net/?p=19758
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab ltg_Latn